  Майя Бывальцева Удмуртия, Татарстан, Башкирия, Пермь шаер но Киров улосвыл — Кам шур кузя интыяськем улосвылъёс — экономикая Кам поясэ пырыны быгатозы. 5-тӥ пӧсьтолэзе Ижкарын ортчем пресс-конференциын со сярысь вераз Россиысь парламентэ «Единая Россия» партилэсь кандидат, Пермьлэн тӧроез Игорь Сапко. «Али туж тунсыко малпан вань, сое дасянэ Премь шаерысь экономикаез азинтонъя министерство пыриське, — экономикая Кам поясэз кылдытон. Со интывылъёс, кудъёсыз Кам кузя интыяськемын — Удмуртия, Татарстан, Башкирия, Пермь шаер но Киров улосвыл. Бадӟым проект, кудӥз ӵектосъёсъя офисын инвестициосъя ӵектонъёсты огазеяны, экспорт но импорт, выль сюресъёс лэсьтон, ужбергатонъя выль ӵектосъёс сярысь вераськыны луонлык сётоз. Со бадӟым инвестициос, кудъёссэ ми ӵошен быдэстыны дась», — вераз политик, со партилэн 12-тӥ улосвыл группаезъя (отчы пыро Пермь шаер но Удмуртия) списокезлэн нырысетӥ чураз интыяськемын. Солэн верамезъя, дасяське ӵектосъёсъя офис, али со пумысен кылтупатон мынэ, со пӧлын улосвылъёсысь кивалтэтъёслэн ыстэм муртъёсынызы. Ужез радъя Пермь шаерысь экономикаез азинтонъя министерство. 18-тӥ куарусёнозь экономикая Кам поясэн тодматон ортчоз — Удмуртиын гинэ ӧвӧл, мукет улосвылъёсын но. Со сяна, Ижкар но Пермь куспын валче ужан сярысь тупанкылэз быдэсъян улсын Пермь шаерысь Вузкаронъя но промышленностья палатаен ӵош Удмуртилэн шоркараз бадӟым бизнес-миссиез дасяло, со гудырикошконлэн пумаз-куарусёнлэн кутсконаз ортчоз. Озьы ик Игорь Сапко вераз, али Росавтодорен транспортлы выль коридор кылдытонлэн кулэлыкез пумысен вераськонъёс мыно, со Кам шур вамен выль выжез Свердловск улосвылэз герӟалоз. Солэн верамезъя, экономикалы пайдалык ласянь тунсыко луоз транспорт, кудӥз Удмуртиысь но, Казаньысь но Набережные Челны пыр мыноз. ВАТСАН «Камский экономический пояс» ӵектосэз Пермь шаерысь экономикаез азинтонъя министерствоын дася. Удысэтлэн кивалтӥсез Леонид Морозов верамъя, ӵектосъёсъя улосвылкуспо офис ужалоз Приволжск федерал округ улсын. Экономикая огъя (одӥг) зона кылдытыны луоз. Нырысетӥзэ ӵектосъёсъя валче вылысь офисэз кылдытӥзы ни Пермь шаер но Татарстан. Улосвылъёслэн кивалтӥсьёссы тупанкыл но таиз арлы ужрадъёсын ужанрадлыкез юнматӥзы ни. Тупанкыл улсын покчи но шор ёзо ужбергатон сярысь катрадлыке воштонъёс дасяны (административной могӟетъёсты палэнтон понна), озьы ик кык улосвылъёслэсь вузъёссэс ӵошен вӧлмытыны, адӟытонъёс но бизнес-миссиос радъяны чакламын. Инвестици ӵектосъёсты быдэсъяку, экономикая Кам поясэ огазеям улосвылъёслэн экономикая министерствооссы «одӥг укно» амалъя ужалозы. Со федерациысь коньдонэз ӝоггес басьтыны но улосвылысь экономикаез будэтыны луонлык сётоз. Тегъёс: Политика Мерлык Ижкар Удмуртия ЕдинаяРоссия инвестициос экономиканоконьдонужпумъёс  